एचएममा आकर्षण
जब कोही मानिस एक ठाउँबाट अर्को ठाउँमा एक दिन वा एक रातका लागि जान्छ भने त्यसलाई पर्यटक भनिन्छ  ।
जब कोही मानिस एक ठाउँबाट अर्को ठाउँमा एक दिन वा एक रातका लागि जान्छ भने त्यसलाई पर्यटक भनिन्छ  ।पर्यटकहरू कुनै पनि विषय वा भूगोलबारे जानकारी लिने, अवलोकन गर्ने, खोज अनुसन्धान गर्ने गर्छन् । मन बहलाउन वा तनावबाट मुक्त हुन गरिने यस्तो क्रियाकलापमा खानेकुराको महत्त्वपूर्ण भूमिका रहन्छ । अर्थात् खान्कीबिनाको पर्यटकीय गतिविधि कल्पनाबाहिरको विषय हो । त्यसैले संसारभर पर्यटकले गर्ने क्रियाकलाप वा गतिविधिभित्र खानेकुरा पर्छ नै ।कृषिको विकास हुनुअघि विश्वभर मानिसहरू रूख र जीवजन्तु, कीराफट्यांग्रालाई आहाराको रूपमा लिन्थे । जब कृषिको विकास भयो मानिसको थालीमा तरकारी, फलफूल, गेडागुडी, दाना, मासु, अण्डा, दूधजन्य पदार्थ आदि खानेकुराका परिकार बने । हिजोआज जब हामी होटल तथा रेस्टुरेन्टमा पस्छौं, खानेकुराको सूची बनाइएको मेनु पढ्न समय निकाल्नुपर्छ । अर्थात् स्टाटरदेखि मेन कोर्स हुँदै डेजर्टसम्म । यी सबैलाई जोड्ने होटल म्यानेजमेन्टले हो ।पछिल्लो सयम काठमाडौं सर्वाधिक फाइभ स्टारसहितका होटल भएको केन्द्र हो । होटल संघ (हान) का अनुसार, सबैभन्दा धेरै होटल भएको काठमाडौंमै स्टार होटलको संख्या पनि अत्यधिक छ । १६ वर्षअघि काठमाडौंमा स्थापना भएको इन्टरनेसनल स्कुल अफ टुरिजम एन्ड होटल म्यानेजमेन्ट (आईएसटी) कलेजकी प्रिन्सिपल सम्झना बस्न्यातका अनुसार, काठमाडौंसहित देशभर कम्तीमा ७० वटा होटल व्यवस्थापन अध्यापन गराउने कलेज छन् । त्रिभुवन विश्वविद्यालय, पूर्वाञ्चल विश्वविद्यालय, पोखरा विश्वविद्यालय र विदेशी विश्वविद्यालयबाट सम्बन्धन लिएका यी कलेजले वार्षिक १ हजार हाराहारी होटल व्यवस्थापनका विद्यार्थीहरूलाई स्नातक पास गराउँछ । ‘पछिल्लो सयम नेपालमा होटल क्षेत्रमा लगानी अत्यधिक बढेको छ,’ सम्झनाले भनिन्, ‘नयाँ थपिँदै गइरहेका कलेजमा नेपाली जनशक्तिले स्थान ओगट्ने क्रम बढ्दो देखिएको छ ।’ उनले भनेअनुसार, अहिले अन्तर्राष्ट्रिय चेन होटलबाहेक अन्य होटलमा नेपाली कलेजबाट पासआउट भएका विद्यार्थीले अवसर लिँदै गइरहेका छन् ।होटलको फ्रन्ट डेस्कदेखि किचनसम्म नेपाली विद्यार्थी देखिन थालेका छन् । दशकअघिसम्म यस्तो अवस्था थिएन । अर्थात् विदेशीहरूको बाहुल्य देखिन्थ्यो । आजको दिनमा होटलसँग सम्बन्धित हस्पिटालिटी उद्योग/व्यवसाय विश्वकै अन्य उद्योग बैंक, एरोस्पेस, अटो, बायोटेक, सप्लाई, कम्प्युटरजस्तै विधागत सूचीमा पर्छन् । मल्टिनेसनल होटलहरूको सेल्स, मार्केटभ्याल्यु, नाफा–घाटाबारे विश्वभर चर्चा हुन थालेको छ । फ्रेन्च भाषाबाट उत्पत्ति भएको होटल शब्द आज विश्वभर पपुलर बन्दै गएको छ । आममानिसहरूको जीवनकालमा होटल कुनै न कुनै समय आवश्यक पर्छ नै । एक जमाना थियो, होटलमा काम गर्ने व्यक्तिलाई हेयको दृष्टिकोण राखेर हेरिन्थ्यो । तर, अहिले होटलमा काम गर्ने पेस ग्ल्यामर मात्रै भएको छैनन् ग्लोबल भएको छ ।अनलाइनहरूमा लेखिएअनुसार यो पेसाको विकास अन्य क्षेत्रको दाँजोमा तीव्र छ । विश्लेषकहरूले अबको १० वर्षमा करिब ४४ प्रतिशतका दरले होटल व्यवस्थापन उद्योगको विकास हुने प्रक्षेपण गरेका छन् । नेपालमा पनि कम्तीमा डेढ करोडदेखि ५ करोड रुपैयाँसम्म लगानीमा होटल व्यवस्थापन कलेज खुलेका छन् । एक दशकअघि नेपाल सरकारको स्वामित्व भएको रविभवनस्थित नेपाल पर्यटन तथा होटल व्यवस्थापन प्रतिष्ठान (नाथम) मात्रै थियो । उस्ले ८० हाराहारी विद्यार्थी भर्ना गर्थ्यो तर आवेदन दिने ८/९ सय पुग्थे । तर, अहिले नेपाली विद्यार्थीलाई ५० बढीभन्दा कलेज च्वाइस छन् ।